DA Den Europæiske Unions Tidende C 321/3

UDTALELSE FRA KOMMISSIONEN

af 27. september 2017

om planen for bortskaffelse af radioaktivt affald fra det nationale bortskaffelsesanlæg Radiana ved siden af Kozloduy-kernekraftværket i Bulgarien

(Kun den bulgarske udgave er autentisk)

(2017/C 321/02)

Nedenstående vurdering foretages i henhold til Euratomtraktatens bestemmelser, uden at dette berører eventuelle yderligere vurderinger, der skal foretages i henhold til traktaten om Den Europæiske Unions funktionsmåde samt de forpligtelser, der følger heraf og af afledt ret (1).

Den 6. april 2017 modtog Europa-Kommissionen i overensstemmelse med Euratomtraktatens artikel 37 almindelige oplysninger fra den bulgarske regering om den ændrede plan for bortskaffelse af radioaktivt affald (2) fra det nationale bortskaffelsesanlæg Radiana.

På grundlag af disse oplysninger og yderligere oplysninger, som Kommissionen anmodede om den 22. maj 2017, og som de bulgarske myndigheder meddelte den 21. juni 2017, samt den efterfølgende høring af ekspertgruppen, har Kommissionen udfærdiget følgende udtalelse:

1. Afstanden mellem bortskaffelsesanlægget og det nærmeste punkt på en anden medlemsstats område, i dette tilfælde Rumænien, er 5 km.

2. I bortskaffelsesanlæggets driftsperiode: — anbringes der radioaktivt affald, uden at det er hensigten, at der skal finde genvinding sted. — Bortskaffelsesanlægget vil ikke have nogen tilladelse til at udlede luftbårne og flydende radioaktive stoffer. Under normale driftsforhold vil bortskaffelsesanlægget ikke udlede luftbårne eller flydende radioaktive stoffer. — Skulle der ske utilsigtede udledninger af radioaktive stoffer som følge af ulykker af den type og størrelse, der er beskrevet i de almindelige oplysninger, vil de doser, som befolkningen i en anden medlemsstat efter al sandsynlighed vil blive udsat for, ikke være af sundhedsmæssig betydning, jf. de referenceniveauer, som er fastsat i direktivet om grundlæggende sikkerhedsnormer (3).

3. Efter bortskaffelsesanlæggets driftsperiode: De påtænkte foranstaltninger for endelig nedlukning af bortskaffelsesanlægget som beskrevet i de almindelige oplysninger giver anledning til at tro, at konklusionerne i punkt 2 vil forblive gyldige på lang sigt.

Kommissionen konkluderer derfor, at gennemførelse af planen for bortskaffelse af radioaktivt affald i enhver form fra det nationale bortskaffelsesanlæg Radiana ved siden af Kozloduy-kernekraftværket i Bulgarien, hverken under normal drift og efter den endelige nedlukning eller i tilfælde af ulykker af den type og størrelse, som behandles i de almindelige oplysninger, kan antages at ville medføre en sundhedsmæssigt betydelig radioaktiv kontaminering af en anden medlemsstats vande, jord eller luftrum, jf. de bestemmelser, som er fastsat i direktiverne om grundlæggende sikkerhedsnormer.

Udfærdiget i Bruxelles, den 27. september 2017. På Kommissionens vegne Miguel ARIAS CAÑETE Medlem af Kommissionen

(1) For eksempel skal der i henhold til traktaten om den Europæiske Unions funktionsmåde foretages en yderligere vurdering af miljøforholdene. Indledningsvis ønsker Kommissionen at henlede opmærksomheden på bestemmelserne i direktiv 2011/92/EU om vurdering af visse offentlige og private projekters indvirkning på miljøet som ændret ved direktiv 2014/52/EU, på direktiv 2001/42/EF om vurdering af bestemte planers og programmers indvirkning på miljøet, på direktiv 92/43/EØF om bevaring af naturtyper samt vilde dyr og planter og på direktiv 2000/60/EF om fastlæggelse af en ramme for Fællesskabets vandpolitiske foranstaltninger.

(2) Bortskaffelse af radioaktivt spild i betydningen i punkt 1 i Kommissionens henstilling 2010/635/Euratom af 11. oktober 2010 om anvendelse af Euratomtraktatens artikel 37 (EUT L 279 af 23.10.2010, s. 36).

(3) Rådets direktiv 96/29/Euratom af 13. maj 1996 om fastsættelse af grundlæggende sikkerhedsnormer til beskyttelse af befolkningens og arbejdstagernes sundhed mod de farer, som er forbundet med ioniserende stråling (EFT L 159 af 29.6.1996, s. 1), og Rådets direktiv 2013/59/Euratom af 5. december 2013 om fastlæggelse af grundlæggende sikkerhedsnormer til beskyttelse mod de farer, som er forbundet med udsættelse for ioniserende stråling og om ophævelse af direktiv 89/618/Euratom, 90/641/Euratom, 96/29/Euratom, 97/43/Euratom og 2003/122/Euratom med virkning fra den 6. februar 2018 (EUT L 13 af 17.1.2014, s. 1).